

REPUBLIKA HRVATSKA

ŽUPANIJA DUBROVAČKO-NERETVANSKA

OPĆINA ŽUPA DUBROVAČKA

O p ć i n s k o v i j e ć e

KLASA: 400-01/24-01/1

URBROJ: 2117-8-02-03/01-24-5

Srebreno, 05. prosinca 2024.

Na temelju članka 18. Zakona o proračunu ( NN, broj 144/21 ) i članka 34. Statuta Općine Župa dubrovačka („Službeni glasnik Općine Župa dubrovačka“, br. 8/09, 6/13, 3/18, 4/20, 6/20 – pročišćeni tekst,5/21 i 9/21 - pročišćeni tekst ), Općinsko vijeće Općine Župa dubrovačka na 32. sjednici održanoj 05. prosinca 2024. godine donijelo je

**O D L U K U**

**o izvršavanju Proračuna Općine Župa dubrovačka**

**za 2025. godinu**

**I. OPĆE ODREDBE**

**Članak 1.**

Ovom odlukom sukladno Zakonu o Proračunu i drugim zakonskim propisima uređuje se sadržaj i način izvršavanja Proračuna Općine Župa dubrovačka za 2025. godinu, upravljanje prihodima, primicima, rashodima, izdacima Proračuna i njihovim izvršavanjem, upravljanje općinskom imovinom i dugovima, davanje jamstava te prava i obveze proračunskih korisnika i ostalih korisnika proračunskih sredstava.

**Članak 2.**

U izvršavanju proračuna primjenjuju se odredbe Zakona o proračunu, podzakonski akti i Zakona o financiranju jedinica lokalne i područne / regionalne samouprave.

**Članak 3.**

Stvarna naplata prihoda nije ograničena procjenom prihoda u Proračunu, a iznosi rashoda i izdataka utvrđeni u Proračunu smatraju se maksimalnim svotama.

Stvarni rashodi i izdaci Općine Župa dubrovačka u 2025. godini ne smiju prema ovom Proračunu biti veći od 12.780.000,00 €.

**Članak 4.**

Korisnici Proračuna bit će o odobrenim sredstvima obaviješteni u ''Službenom glasniku Općine Župa dubrovačka''.

**II. STRUKTURA PRORAČUNA**

**Članak 5.**

Proračun se sastoji od općeg dijela, posebnog dijela, obrazloženja Proračuna te plana i programa rada.

Opći dio se sastoji od Računa prihoda i rashoda i Raspoloživih sredstava iz prethodnih godina.

Posebni dio je iskaz plana rashoda i izdataka raspoređenih za tekuću proračunsku godinu prema programskoj, organizacijskoj, ekonomskoj, izvorima financiranja i funkcionalnoj klasifikaciji.

Račun prihoda i rashoda sastoji se od prihoda i rashoda iskazanih prema izvorima financiranja i ekonomskoj klasifikaciji te rashoda iskazanih prema funkcijskoj klasifikaciji

U računu prihoda i rashoda iskazani su porezni i neporezni prihodi, drugi prihodi, primici od imovine Općine, te rashodi i izdaci za financiranje potreba Općine u skladu sa zakonskim i drugim propisima.

U Računu financiranja iskazani su primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Raspoloživa sredstva iz prošlih godina predstavljaju neutrošena sredstva viškova prihoda Općine Župa dubrovačka i proračunskog korisnika Dječjeg vrtića Župa dubrovačka za financiranje namjenskih rashoda i izdataka tekuće godine.

Sastavni dio proračuna za 2025 godinu je i njegovo obrazloženje u kojem se daje obrazloženje općeg i posebnog dijela proračuna uz projekcije proračuna za slijedeće dvogodišnje razdoblje.

**III. LOKALNA RIZNICA**

**Članak 6.**

Općina Župa dubrovačka od 01.01.2025. g. će imati ustrojenu lokalnu riznicu sa svojim proračunskim korisnicima temeljem Zakona o proračunu i Odluke o sustavu glavne knjige riznice Općine Župa dubrovačka i načinu vođenja jedinstvenog računa riznice.

Proračunski korisnici Općine Župa dubrovačka utvrđeni su Registrom proračunskih i izvanproračunskih korisnika koji se objavljuje u Narodnim novinama i redovito ažurira na mrežnim stranicama Ministarstva financija.

Proračunski korisnik Općine Župa dubrovačka uključen u sustav lokalne riznice je Dječji vrtić Župa dubrovačka.

Proračun se planira i izvršava kroz sustav lokalne riznice putem jedinstvenog računa preko kojega se obavljaju sve financijske transakcije Proračuna pri čemu proračunski korisnik nema svoj žiro račun.

Svi prihodi i primici proračunskog korisnika uplaćuju se na račun Općine Župa dubrovačka, a svi rashodi i izdaci proračunskih korisnika isplaćuju se sa računa Općine Župa dubrovačka.

**IV. IZVRŠENJE PRORAČUNA**

**Članak 7.**

Sredstva u Proračunu osiguravaju se korisnicima u njegovom Posebnom dijelu po utvrđenim Programima.

Proračunskim sredstvima smije se koristiti samo za namjene koje su određene Proračunom i do visine utvrđene u Posebnom dijelu.

Prihodi proračuna i proračunskih korisnika ubiru se i uplaćuju u proračun na jedinstveni račun riznice u skladu sa zakonom, drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

Rashodi proračuna su svi rashodi za koje je nastala obveza u tekućoj godini, neovisno o njihovom plaćanju.

**Članak 8.**

U slučaju da postoje razlike u financijskom planu proračunskog korisnika sadržanom u proračunu, kojeg je donijelo predstavničko tijelo Općine Župa dubrovačka, u odnosu na već usvojeni prijedlog financijskog plana od strane upravljačkog tijela proračunskog korisnika, tada je Odsjek za proračun i financije obvezan u roku od osam dana od dana donošenja Proračuna obavijestiti nadležno upravno tijelo o promjenama financijskog plana koji je sadržan u proračunu u odnosu na usvojeni prijedlog financijskog plana. Ako dođe do navedene situacije, upravljačko tijelo usvaja financijski plan koji je sadržan u proračunu kojeg je donijelo predstavničko tijelo.

Proračunski korisnici Općine su obvezni dostaviti svoje financijske planove usklađene s odobrenim sredstvima u Proračunu u roku 8 dana od dana donošenja, a najkasnije do 31. prosinca 2024.

**Članak 9.**

Ako tijekom godine dođe do neusklađenosti planiranih prihoda – primitaka i rashoda – izdataka Proračuna, predložit će se Općinskom vijeću donošenje izmjena i dopuna Proračuna.

**Članak 10.**

Za izvršavanje Proračuna u cijelosti je odgovoran Općinski načelnik.

Naredbodavac za izvršavanje Proračuna u cijelosti je Općinski načelnik.

U okviru svog djelokruga korisnici proračunskih sredstava koji su navedeni u Posebnom dijelu Proračuna odgovorni su za izvršavanje rashoda – izdataka navedenih u njihovom dijelu.

Pozicije Proračuna koje nisu razrađene izvršavat će se temeljem zaključka Općinskog načelnika.

**Članak 11.**

Proračunska zaliha osigurava se u iznosu do 4.000,00 €.

Proračunska zaliha koristi se za nepredviđene ili nedovoljno predviđene izdatke i zakonom utvrđene namjene.

O korištenju sredstava Proračunske zalihe odlučuje Općinski načelnik Općine Župa dubrovačka.

O korištenju sredstava proračunske zalihe Općinski načelnik i Odsjek za financije i proračun izvještavaju Općinsko vijeće u sklopu polugodišnjeg i godišnjeg izvještaja o izvršenju Proračuna.

**Članak 12.**

Pročelnik Jedinstvenog upravnog odjela priprema prijedlog plana prijma u službu u vrijeme kad se priprema nacrt proračuna Općine Župa dubrovačka za sljedeću kalendarsku godinu, i to tako da s njim bude usklađen.

Općinski načelnik utvrđuje plan prijma u službu u Jedinstveni upravni odjel Općine Župa dubrovačka vodeći računa o potrebama Jedinstvenog upravnog odjela i raspoloživim financijskim sredstvima.

Odobrenje iz stavka 1. ovog članka odnosi se i na korisnike koji se pretežnim dijelom financiraju iz proračuna.

Sredstva za plaće, naknade i ostala materijalna prava zaposlenika isplaćivat će se temeljem odredbi internih akata i visine planiranih proračunskih sredstava.

Iznos osnovice za obračun plaća zaposlenih utvrđuje Općinski načelnik.

U proračunu su osigurana sredstva za osiguranje službenika, namještenika, Općinskog načelnika od posljedica nesretnog slučaja.

**Članak 13.**

Izvješća o izvršenju Proračuna, odnosno dijelova Proračuna, podnositi će se Općinskom vijeću u skladu sa zakonskim odredbama, a obvezno za razdoblje siječanj – lipanj, siječanj – prosinac 2025. godine, te po zahtjevu Općinskog vijeća.

Izvješća o izvršenju proračuna proračunskog korisnika, odnosno pojedinih dijelova Proračuna korisnika podnose se Općinskom načelniku obvezno za razdoblje siječanj – lipanj, i siječanj – prosinac 2025. godine, te po zahtjevu Općinskog načelnika.

**Članak 14.**

Svi korisnici sredstava Proračuna, mogu sklapati ugovore o nabavi robe, obavljanju usluga i ustupanju radova u visini dodijeljenih sredstava, a u skladu s godišnjim planom nabave i sukladno Zakonu o javnoj nabavi.

**Članak 15.**

Zaključivanje pisanog ugovora s udrugama, kao korisnicima proračunskih sredstava, obavezno je  
bez obzira na iznos donacije.  
Zaključivanje pisanog ugovora s ostalim pravnim subjektima, kao korisnicima proračunskih  
sredstava, obavezno je za sredstva koja se izvršavaju kao subvencije, donacije ili pomoći iznad 1.325,00 eura.  
Ugovorima za subvencije, donacije i pomoći koji se zaključuju temeljem natječaja o financiranju  
javnih potreba utvrdit će se dinamika dodjele sredstava ovisno o visini ukupno odobrenih i raspoloživih sredstava.  
Ugovorima će se, između ostalog, utvrditi i obveze korisnika proračunskih sredstva za namjensko  
trošenje sredstava, za pravodobno dostavljanje izvještaja i za realizaciju ugovorenog programa.  
Sve ugovore zaključuje i potpisuje Općinski načelnik

**Članak 16.**

Obvezuju se stručne službe Općine Župa dubrovačka da vrše naplatu svih prihoda sukladno Zakonu o financiranju jedinica lokalne uprave i samouprave.

Općinski načelnik može, u skladu s propisima, otpisati ili djelomično otpisati potraživanje.

**Članak 17.**

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u Proračun iz prethodnih godina, vraćaju se uplatiteljima na teret ostalih nespomenutih rashoda poslovanja Proračuna tekuće godine.

**Članak 18.**

Općina Župa dubrovačka može stjecati udjele u kapitalu trgovačkih društava bez naknade i iz sredstava Proračuna.

Kad se sredstvima Proračuna koristi za sanaciju, dokapitalizaciju ili kao udio u sredstvima pravne osobe, Općina postaje suvlasnik imovine u tim pravnim osobama razmjerno uloženim sredstvima.

Udjele u kapitalu trgovačkog društva Općina može stjecati prijebojem potraživanja s osnove danih zajmova i plaćenih jamstava, ulaganjem pokretnina i nekretnina i zamjenom dionica i udjela.

Odluku o stjecanju udjela Općine u kapitalu trgovačkog društva donosi Općinsko vijeće na prijedlog Općinskog načelnika.

**Članak 19.**

Općina se može dugoročno zadužiti uzimanjem kredita na tržištu novca i kapitala samo za kapitalne projekte obnove i razvitka koji se financiraju iz Proračuna.

Zaduživanje potvrđuje Općinsko vijeće uz prethodnu suglasnost Vlade RH.

Ugovor o zaduživanju sklapa Općinski načelnik.

Suglasnost o zaduživanju koji izdaje Vlada RH je obvezni prilog ugovora o zaduživanju.

**Članak 20.**

Ukupna godišnja obveza Općine za zaduživanje iz prethodnog članka ove odluke može iznositi najviše 20% ostvarenih prihoda u 2024. godini.

U iznos ukupne godišnje obveze iz stavka 1. ovog članka uključen je i iznos dospjelog godišnjeg anuiteta u tekućoj godini po kreditima i jamstvima iz prethodnih godina, te dospjele neizmirene obveze.

Pod ostvarenim proračunskim prihodima razumijevaju se ostvareni prihodi Općine umanjeni za prihode od domaćih i inozemnih pomoći i donacija iz državnog proračuna i proračuna drugih jedinica lokalne samouprave i jedinica područne /regionalne/ samouprave, za primitke iz posebnih ugovora / mjesni samodoprinos i sufinanciranje građana/, te iz tuzemnog i inozemnog zaduženja.

**Članak 21.**

Raspoloživim novčanim sredstvima na računu Proračuna upravlja Općinski načelnik.  
Slobodna novčana sredstva Proračuna mogu se oročiti kod poslovne banke poštujući načela  
sigurnosti i likvidnosti.

Ugovor o oročavanju zaključuje Općinski načelnik.  
Prihodi od upravljanja slobodnim novčanim sredstvima prihodi su Proračuna.  
Novčana sredstva iz stavka 1. ovog članka mogu se plasirati samo s povratom do 31. prosinca 2025.  
godine.

**Članak 22.**

Trgovačko društvo i javna ustanova kojih je osnivač ili većinski vlasnik Općina mogu se zadužiti samo uz suglasnost osnivača.

Odluku o davanju suglasnosti iz stava 1. ovog članka donosi Općinsko vijeće.

Općina je dužna dva puta godišnje, i to u srpnju i do 31. prosinca tekuće godine, izvijestiti Ministarstvo financija o danim suglasnostima.

Općina može davati jamstva za ispunjenje obveza trgovačkog društva i javne ustanove kojima je osnivač i većinski vlasnik. Izdano jamstvo uključuje se u opseg mogućeg zaduživanja iz stavka 1. ovog članka. Odluku o davanju jamstva iz ranijeg stavka donosi Općinsko vijeće.

Općina je dužna izvijestiti Ministarstvo financija o danim jamstvima u roku od 30 dana nakon danog jamstva i obvezno do 31. prosinca 2025. godine.

**Članak 23.**

Na sve što nije obuhvaćeno odredbama ove Odluke, primjenjivat će se odredbe Zakona o proračunu, odnosno temeljem njega donesenih pravilnika i uredbi

Ova odluka stupa na snagu osmog dana nakon objave u „Službenom glasniku Općine Župa dubrovačka“, a primjenjuje se od 01. siječnja 2025. godine.

Predsjednik Općinskog vijeća

Marko Kriste